Document ID: 32006R1468

32006R1468
L 274/6
JURNALUL OFÍCIAL AL UNIUNII EUROPENE
REGULAMENTUL (CE) NR. 1468/2006 AL COMISIEI
din 4 octombrie 2006
de modificare a Regulamentului (CE) nr. 595/2004 de stabilire a normelor de aplicare a Regulamentului (CE) nr. 1788/2003 al Consiliului de stabilire a unei prelevări în sectorul laptelui și al produselor lactate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1788/2003 al Consiliului din 29 septembrie 2003 de stabilire a unei prelevări în sectorul laptelui și al produselor lactate (1), în special articolul 3 alineatul (3) și articolul 24,
întrucât:
(1)
Pentru a se asigura punerea în aplicare armonioasă a normelor referitoare la perioada de somare și la condițiile de retragere a cantităților individuale de referință sau a aprobării prevăzute la articolul 8 alineatul (4) și la articolul 11 alineatul (4) din Regulamentul (CE) nr. 595/2004 al Comisiei (2), trebuie aduse clarificări privind dispozițiile aferente. De asemenea, pentru a facilita gestionarea de către statele membre, trebuie adaptate termenele fixate în aceste articole.
(2)
Articolul 10 din Regulamentul (CE) nr. 595/2004 indică modul în care trebuie luat în considerare procentul de grăsime din lapte la stabilirea decontului definitiv privind cantitățile. Experiența a arătat că anumiți producători al căror procent de grăsime de referință este foarte ridicat și nu este reprezentativ pentru efectivul lor actual de vaci de lapte, nici pentru producția de lapte, pot beneficia de o importantă corectare în sensul diminuării conținutului de grăsime. Pentru a preveni orice utilizare abuzivă a acestui mecanism de corectare, este necesar, prin urmare, să se fixeze o limită pentru corectarea negativă a substanței grase. Cu toate acestea, este necesar să se aplice această dispoziție în perioada de douăsprezece luni, menționată la articolul 1 alineatul (1) din Regulamentul (CE) nr. 1788/2003, cu începere de la 1 aprilie 2007, pentru ca noile norme să nu vizeze acele cantități de lapte comercializate în cursul perioadei actuale de douăsprezece luni.
(3)
În conformitate cu articolul 3 alineatul (1) din Regulamentul (CE) nr. 1788/2003, astfel cum a fost modificat prin Regulamentul (CE) nr. 1406/2006, prelevarea datorată va fi vărsată de statele membre în perioada cuprinsă între 16 octombrie și 30 noiembrie a fiecărui an. Prin urmare, este necesar să se modifice termenul fixat la articolul 15 din Regulamentul (CE) nr. 595/2004 pentru declararea și achitarea prelevării datorate Fondului European Agricol pentru Garantare în Agricultură (FEAGA).
(4)
În temeiul articolului 26 alineatul (3) din Regulamentul (CE) nr. 595/2004, o actualizare a chestionarului prevăzut de anexa I la regulamentul respectiv, completat corespunzător, în aplicarea articolului 8 alineatul (2) litera (b) din Regulamentul (CE) nr. 1788/2003 trebuie trimisă Comisiei înainte de datele de 1 decembrie, 1 martie, 1 iunie și 1 septembrie ale fiecărui an. Actualizările pot determina o modificare a valorii prelevării datorate. Este motivul pentru care trebuie stabilit modul în care sumele adaptate, datorate Fondului European Agricol pentru Garantare în Agricultură (FEAGA), în conformitate cu articolul 3 din Regulamentul (CE) nr. 1788/2003, trebuie să fie declarate.
(5)
În conformitate cu articolul 16 alineatul (1) din Regulamentul (CE) nr. 595/2004, statele membre stabilesc categoriile prioritare de producători pentru a redistribui excedentul de prelevări pe baza unuia sau a mai multor criterii obiective. Experiența a arătat că statele membre au nevoie de mai multă claritate și flexibilitate în ceea ce privește definirea categoriilor prioritare.
(6)
În conformitate cu articolul 3 alineatul (1) din Regulamentul (CE) nr. 1788/2003, statele membre datorează prelevări FEAGA și achită aceste prelevări în limita a 99 % din suma datorată. Atunci când restul de 1 %, pentru a se ține seama de cazurile de faliment sau de incapacitate definitivă pentru anumiți producători de a-și achita contribuția la plata prelevării datorate, nu este în întregime necesar, ar trebui ca statele membre să fie autorizate să utilizeze soldul în conformitate cu criteriile de distribuire a excedentului de prelevări stabilite la articolul 13 alineatul (1) din regulamentul respectiv.
(7)
În conformitate cu articolul 24 alineatul (6) din Regulamentul (CE) nr. 595/2004, producătorul care efectuează vânzări directe păstrează toate documentele întocmite în legătură cu laptele și produsele lactate, precum și cu orice produs fabricat, dar nevândut sau transferat. Aceste cerințe în materie de contabilitate sunt considerate disproporționate pentru unii mici vânzători direcți care produc cantități mici, sub 5 000 kg echivalent lapte. Prin urmare, acești producători trebuie scutiți de obligația de a ține o evidență a laptelui sau a produselor lactate nevândute sau transferate.
(8)
Regulamentul (CE) nr. 595/2004 ar trebui modificat în consecință.
(9)
Măsurile prevăzute de prezentul regulament sunt conforme cu avizul Comitetului de gestionare a laptelui și produselor lactate,
ADOPTĂ PREZENTUL REGULAMENT:
Articolul 1
Regulamentul (CE) nr. 595/2004 se modifică după cum urmează:
1.
La articolul 8, alineatul (4) se înlocuiește cu următorul text:
„(4) În cazul în care nu se prezintă nici o declarație înainte de 15 iunie, în termen de cincisprezece zile lucrătoare, statele membre somează cumpărătorul să prezinte o astfel de declarație în termen de cincisprezece zile. În cazul în care nu se prezintă nici o declarație până la sfârșitul acestei perioade, statele membre retrag autorizarea sau solicită plata unei sume proporționale cu volumul laptelui respectiv și gravitatea neregulii.
Alineatul (3) continuă să se aplice în perioada de somare.”
2.
La articolul 10 alineatul (1), următorul paragraf se inserează după paragraful al treilea:
„În cazul în care, în aplicarea paragrafului al treilea, cantitatea ajustată de lapte, livrată de producători, este mai mică de 75 % din cantitatea de lapte efectiv livrată și în cazul în care procentul de referință de grăsime al producătorului este mai mare de 4,5 %, decontul se stabilește pe baza a 75 % din cantitatea efectiv livrată.”
3.
La articolul 11, alineatul (4) se înlocuiește cu următorul text:
„(4) În cazul în care nu se prezintă nici o declarație înainte de 15 iunie, în termen de cincisprezece zile lucrătoare, statele membre somează producătorul să prezinte o astfel de declarație în termen de cincisprezece zile. În cazul în care nu se prezintă nici o declarație până la sfârșitul acestei perioade, cantitatea de referință pentru vânzările directe ale producătorului respectiv este reintrodusă în rezerva națională. Alineatul (3) primul paragraf din prezentul articol rămâne aplicabil pe perioada de somare.”
4.
Articolul 15 se modifică după cum urmează:
(a)
la alineatele (1) și (2), mențiunea „septembrie” se înlocuiește cu mențiunea „octombrie”;
(b)
alineatul (3) se înlocuiește cu următorul text:
„(3) Statele membre prezintă Fondului European Agricol pentru Garantare în Agricultură (FEAGA) sumele care rezultă din aplicarea articolului 3 din Regulamentul (CE) nr. 1788/2003, în fiecare an cel târziu în declarația de cheltuieli referitoare la luna noiembrie.
În cazul în care, în conformitate cu articolul 26 alineatul (3) din prezentul regulament, statele membre comunică o actualizare a chestionarului prevăzut la alineatul (1) din articolul respectiv, sumele ajustate care decurg de aici sunt declarate FEAGA cel târziu odată cu cheltuielile declarate privind luna care precede pe cea a comunicării chestionarului.”
5.
Articolul 16 se înlocuiește cu următorul text:
„Articolul 16
Criterii de distribuire a prelevării excedentare
(1) După caz, statele membre stabilesc categoriile prioritare de producători menționate la articolul 13 alineatul (1) litera (b) din Regulamentul (CE) nr. 1788/2003, în funcție de unul sau mai multe criterii obiective menționate în continuare:
(a)
recunoașterea oficială de către autoritatea competentă din statul membru a perceperii nejustificate a întregii prelevări sau a unei părți din prelevare;
(b)
situarea geografică a exploatației agricole, în principal zonele de munte, în sensul articolului 18 din Regulamentul (CE) nr. 1257/1999 al Consiliului (3);
(c)
densitatea maximă a șeptelului în exploatația agricolă în vederea creșterii extensive a animalelor;
(d)
depășirea cantității individuale de referință este mai mică de 5 % sau mai mică de 15 000 kg și, oricare ar fi, limita cea mai scăzută;
(e)
nivelul cantității individuale de referință este mai mic de 50 % din media națională referitoare la cantitatea individuală de referință;
(f)
alte criterii obiective adoptate de statele membre după consultarea Comisiei.
(2) Redistribuirea prelevării excedentare trebuie să se termine în termen de cincisprezece luni de la sfârșitul respectivei perioade de douăsprezece luni.
6.
Se inserează următorul articol 16a:
„Articolul 16a
Utilizarea prelevării de 1 % care nu se plătește FEAGA
În cazul în care, în conformitate cu articolul 3 alineatul (1) din Regulamentul (CE) nr. 1788/2003, prelevarea de 1 % care nu se plătește FEAGA este mai mare decât suma necesară pentru a se ține seama de cazurile de faliment sau de incapacitate definitivă a anumitor producători de a-și plăti contribuția la plata prelevării datorate, statele membre pot utiliza prelevarea excedentară în conformitate cu articolul 13 alineatul (1) din regulamentul respectiv.”
7.
La articolul 24 alineatul (6), primul paragraf se înlocuiește cu următorul text:
„Producătorul care efectuează vânzări directe ține la dispoziția autorității competente din statul membru, timp de cel puțin trei ani de la sfârșitul anului în care au fost întocmite documentele, evidența operativă «a mărfurilor» pe perioade de douăsprezece luni, indicând, pe lună și pe produs, vânzările sau transferurile de lapte sau de produse lactate.
Producătorii a căror cantitate individuală de referință a vânzărilor directe este mai mare sau egală cu 5 000 kg păstrează, de asemenea, o evidență a laptelui și produselor lactate fabricate, dar nevândute sau transferate.
Statele membre pot stabili modalități de execuție mai detaliate.”
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Articolul 1 alineatul (2) se aplică de la 1 aprilie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 octombrie 2006.

Labels: 17
6
15